Rådets resolution

af 16. november 2000

om oprettelsen af det europæiske område for forskning og innovation: retningslinjer for EU's indsats inden for forskning (2002-2006)

(2000/C 374/01)

RÅDET FOR DEN EUROPÆISKE UNION,

SOM ERINDRER OM Rådets resolution af 15. juni 2000 om oprettelse af et europæisk område for forskning og innovation(1) vedrørende iværksættelsen af konklusionerne fra Det Europæiske Råds møder den 23. og 24. marts 2000 i Lissabon og den 19. og 20. juni 2000 i Santa Maria da Feira med henblik på en hurtig oprettelse af et europæisk område for forskning og innovation for at skabe nye arbejdspladser og økonomisk vækst,

SOM UNDERSTREGER betydningen af Kommissionens meddelelse "Realisering af det europæiske forskningsrum: retningslinjer for EU's indsats inden for forskning (2002-2006)" som udgangspunkt for en indgående debat om fremtiden for den europæiske videnskabs- og teknologipolitik og de fremtidige rammeprogrammer samt disses sammenkobling med andre forskningsaktiviteter på europæisk plan i forbindelse med oprettelsen af det europæiske område for forskning og innovation,

SOM TAGER HENSYN TIL Kommissionens meddelelse "Innovation i en videnbaseret økonomi" og UNDERSTREGER betydningen af samspillet mellem forskning og innovation,

SOM ANSER det for vigtigt at iværksætte handlingsplanen eEurope med snævre bånd til forskningen og navnlig til informations- og kommunikationsteknologierne, og

SOM NOTERER SIG femårsevalueringsrapporten for rammeprogrammerne, 1999-årsberetningen fra Det Fælles Forskningscenter (FFC), rapporten til Kommissionen fra panelet af sagkyndige på højt plan samt udtalelserne fra FFC's styrelsesråd vedrørende de sidstnævnte to rapporter,

(1) STØTTER Kommissionens generelle holdning i dens meddelelse om det fortsatte arbejde med oprettelse af det europæiske område for forskning og innovation; FINDER, at denne oprettelse bør bygge på fælles frivillige bestræbelser samt på et partnerskab mellem Den Europæiske Union, medlemsstaterne, kandidatlandene, de øvrige lande, som er associeret femte rammeprogram, og alle aktører inden for den videnskabelige og teknologiske forskning.

(2) NOTERER SIG, at rammeprogrammer er vigtige strategiske midler til oprettelse af det europæiske område for forskning og innovation og styrkelse af den europæiske forsknings effektivitet.

(3) BEMÆRKER i overensstemmelse med artikel 165 i traktaten om oprettelse af Det Europæiske Fællesskab, at det er vigtigt for medlemsstaterne at samordne deres indsats inden for forskning og teknologisk udvikling for at sikre den indbyrdes sammenhæng mellem de nationale politikker og Fællesskabets politik vedrørende forskning og udvikling, samt den rolle, som Kommissionen i nært samarbejde med medlemsstaterne kan spille for at fremme denne samordning; ERINDRER ligeledes OM vigtigheden af fællesskabsaktioner, der supplerer de forskningsaktioner, som iværksættes i medlemsstaterne i henhold til nævnte traktats artikel 164, og om nødvendigheden af at gennemføre samordningsbestræbelserne med henblik på at nå målene for det europæiske område for forskning og innovation.

(4) SER i den forbindelse MED TILFREDSHED PÅ de allerede igangværende aktioner til udarbejdelse af en åben metode for samordning af politikkerne og understreger, at det er vigtigt, at der bliver gjort aktive fremskridt hen imod et netværkssamarbejde og en gradvis og frivillig åbning af de nationale forskningsprogrammer foranstaltet af de kompetente myndigheder samt hen imod udveksling af oplysninger, og NOTERER SIG de fremskridt, der er gjort med hensyn til benchmarking af politikkerne (indikatorer).

(5) ANERKENDER de positive resultater af de igangværende rammeprogrammer, men bemærker, at det er nødvendigt at forbedre disse programmers funktionsmåde og hensigtsmæssigt at tage nye aktionsformer i anvendelse på fællesskabsplan i partnerskab med medlemsstaterne under iagttagelse af kriteriet om videnskabelig ekspertise.

(6) UNDERSTREGER betydningen af nøglebegreberne "videnskabelig kvalitet" og "europæisk nytteværdi" under hensyntagen til subsidiaritetsprincippet, som skal anvendes til at prioritere Unionens forsknings- og udviklingsbestræbelser i de fremtidige rammeprogrammer under anvendelse af strenge og sammenhængende kriterier, og ANERKENDER, at Fællesskabets støtte til videnskabelig og teknologisk forskning bør medvirke til at opbygge et kundskabernes Europa, iværksætte fællesskabspolitikker og i henhold til traktatens artikel 163 styrke det videnskabelige og teknologiske grundlag for den europæiske industri ved at tilskynde virksomhederne og andre aktører inden for forskning til at påtage sig avanceret eller langsigtet forskning og støtte demonstrationsaktioner vedrørende innovative teknologier.

(7) UDTRYKKER TILFREDSHED MED den betydning, det i meddelelsen tillægges, at de nationale offentlige forskningsprogrammer knyttes sammen i et netværk, GENTAGER betydningen af de erfaringer, der gøres som led i rammeprogrammets nøgleaktioner og generiske aktiviteter, og NOTERER sig fordelene ved at udvikle sådanne idéer eksempelvis gennem en undersøgelse af, hvordan der kan gennemføres større målrettede projekter, herunder f.eks. projektgrupper ("clusters"), uden at dette berører det hensigtsmæssige i små og mellemstore projekter, og hvordan der kan oprettes vidennet.

(8) SER ligeledes MED TILFREDSHED PÅ den betydning, der er tillagt udviklingen af de menneskelige ressourcer, og TILSKYNDER TIL en videreførelse af de allerede indledte aktioner med henblik på styrkelse af kvindernes rolle og deltagelse i den europæiske forskningsindsats, udvikling af uddannelserne og af forskernes mobilitet, herunder modtagelse af forskere fra andre verdensdele, og fremme af unge forskere.

(9) UNDERSTREGER endvidere betydningen af en europæisk politik med hensyn til forskningsinfrastrukturer, således at de kan udvikles bedst muligt gennem en samordnet indsats.

(10) BEKRÆFTER den nødvendige forbindelse mellem forskning og innovation og den store rolle, som virksomhederne - navnlig små og mellemstore virksomheder, der arbejder med højteknologi, eller traditionelle små og mellemstore virksomheder - spiller i innovationsprocessen; ERINDRER OM nødvendigheden af, at der inden udgangen af 2001 foreligger et særligt EF-patent og et brugsmønster; UNDERSTREGER betydningen af, at der inden for såvel det europæiske område for forskning og innovation som de fremtidige rammeprogrammer og andre relevante fællesskabsinitiativer sættes en videnskabelig og teknologisk udvikling i gang i samtlige regioner i medlemsstaterne og i de deltagende lande, også i den grænseoverskridende dimension.

(11) ERKENDER, at det er nødvendigt at uddybe debatten om videnskabens rolle i samfundet og at bidrage til den offentlige beslutningstagning, idet sammenhængen mellem forskningspolitikkerne og samfundets behov, herunder fremskridtets etiske dimension, bør styrkes; GENTAGER, at det er vigtigt, at Kommissionen opretter et uafhængigt og rådgivende organ, der kan styrke de europæiske FTU-politikkers effektivitet, NOTERER SIG de humanistiske videnskabers og samfundsvidenskabens vigtige bidrag og behovet for at forbedre midlerne til udbredelse af videnskabelige og tekniske oplysninger og styrke den videnskabelige og teknologiske kultur.

(12) UNDERSTREGER betydningen af den internationale og globale dimension i den europæiske forskning for at opnå gensidige fordele og ligeledes ud fra ønsket om at fremme de europæiske videnskabelige og teknologiske interesser.

(13) UNDERSTREGER, at det i forbindelse med oprettelsen af det europæiske område for forskning og innovation er hensigtsmæssigt, at der med henblik på gennemførelsen af EU's rammeprogram for forskning udvikles nye interventionsinstrumenter og -måder på grundlag af aktionernes og prioriteternes karakter; disse instrumenter og måder skal gøre det muligt at fremme partnerskaber mellem medlemsstaterne og Unionen under overholdelse af principperne om åbenhed og lige adgang og at forbedre forskningsaktiviteternes effektivitet, navnlig ved:

- at udvikle en bredere strategi i form af programmer, hvor Fællesskabet er en af aktørerne

- at virke mere snævert sammen med strukturerne og organisationerne inden for tværnationalt videnskabeligt samarbejde (f.eks. Cost, Eureka og ESF)

- at udvikle synergierne med de nationale organer til finansiering af forskningen

- at muliggøre tiltag, der på længere sigt kan strukturere forskningen om strategiske spørgsmål

- at udvide en række af Unionens nuværende aktioner, f.eks. inden for uddannelse og mobilitet eller ved at forbedre infrastrukturerne

- at inddrage Fællesskabet i programmer iværksat af flere medlemsstater, f.eks. ved anvendelse af traktatens artikel 168 og 169.

(14) ERINDRER OM forskningens rolle på atomenergiområdet og de dermed forbundne aktiviteter i det fremtidige Euratom-rammeprogram, der er en integreret bestanddel af det europæiske område for forskning og innovation; ERINDRER OM FFC's rolle i den forbindelse i henhold til bestemmelserne i artikel 8 i traktaten om oprettelse af Det Europæiske Atomenergifællesskab samt FFC's rolle inden for forskning og teknologisk udvikling under dets særprogram; BEKRÆFTER FFC's betydningsfulde opgave som et center, der tjener Unionens fælles interesser ved at yde uafhængig rådgivning, og

(15) UNDERSTREGER, at det er vigtigt at differentiere midlerne til iværksættelse af EF-rammeprogrammerne inden for forskning ud fra aktionernes og prioriteringernes karakter, idet princippet om, at projekter udvælges på grundlag af konkurrence og offentlige udbud med anvendelse af gennemsigtige evalueringsregler, overholdes; UNDERSTREGER nødvendigheden af en mere effektiv forvaltning og Kommissionens vilje til i højere grad at fokusere på sine væsentlige opgaver, og

(16) OPFORDRER DERFOR KOMMISSIONEN TIL:

- snarest muligt at forelægge Rådet sine bidrag vedrørende de næste etaper i det fortsatte arbejde med oprettelse af det europæiske område for forskning og innovation samt et formelt forslag til afgørelser vedrørende sjette rammeprogram i første kvartal af 2001, således at disse afgørelser kan træffes i god tid inden udløbet af femte rammeprogram (2002), helst i slutningen af første halvår af 2002

- i sit formelle forslag at forklare de nye forvaltningsmetoder, herunder dem, som vedrører den eventuelle udlicitering af bestemte opgaver

- hurtigst muligt at forelægge Rådet en meddelelse om iværksættelsen af FFC's opgave, således at det inden vedtagelsen af rammeprogrammet kan have en indgående drøftelse af forvaltnings- og styrelsesmetoderne, forskningstiltagenes koncentration, forholdet mellem de menneskelige ressourcer og opgaven, forbedringen af forbindelsen til de andre nationale forskningsinstitutter samt af måden, hvorpå FFC kan opfylde brugernes, herunder navnlig Kommissionens generaldirektoraters, og de offentlige myndigheders behov.

(1) EFT C 205 af 19.7.2000, s. 1.